CELEX: 32019D2036
Language: hu
Date: 2019-11-25 00:00:00
Title: A Tanács (EU) 2019/2036 Határozata (2019. november 25.) a Nemzetközi Polgári Repülési Szervezet Tanácsában a nemzetközi polgári repülésről szóló egyezmény 17. függelékének (Védelem) 17. módosítása tekintetében az Európai Unió által képviselendő álláspontról

5.12.2019   
               
               
                  HU
               
               
                  Az Európai Unió Hivatalos Lapja
               
               
                  L 314/170
               
            
         A TANÁCS (EU) 2019/2036 HATÁROZATA
         (2019. november 25.)
         a Nemzetközi Polgári Repülési Szervezet Tanácsában a nemzetközi polgári repülésről szóló egyezmény 17. függelékének (Védelem) 17. módosítása tekintetében az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A nemzetközi polgári repülésről szóló egyezmény (a továbbiakban: Chicagói Egyezmény), amely a nemzetközi légi közlekedés szabályozza, 1947. április 4-én lépett hatályba. Az egyezmény létrehozta a Nemzetközi Polgári Repülési Szervezetet (ICAO).
                  
               
                     (2)
                  
                  
                     Az uniós tagállamok a Chicagói Egyezmény szerződő felei és az ICAO tagállamai, míg az Unió megfigyelői státusszal rendelkezik bizonyos ICAO testületekben, többek között a Közgyűlésben és más technikai testületekben.
                  
               
                     (3)
                  
                  
                     A Chicagói Egyezmény 54. cikkének (1) pontja értelmében az ICAO Tanács nemzetközi szabványokat és ajánlott gyakorlatokat fogadhat el.
                  
               
                     (4)
                  
                  
                     Az ICAO 2019. július 4-én az AS8/2.1-19/48 sz. körlevél útján tájékoztatta a ICAO tagállamait arról, hogy a Chicagói Egyezmény 17. függelékének (Védelem) 17. módosítására irányuló javaslatot az ICAO Tanács 2019. november 18 és 29. között tartandó 218. ülésszakán fogják elfogadás céljából előterjeszteni, és a módosítás a tervek szerint 2020 júliusától lenne alkalmazandó. A 17. függelék 17. módosítása a sebezhetőségi értékelésekre, az államok és az érdekelt felek közötti információmegosztásra, a képzési programokra és tanúsítási rendszerekre, a belépés ellenőrzésére, a személyzet átvizsgálására, valamint egyéb szerkesztési módosításokra vonatkozó új vagy felülvizsgált rendelkezésekre terjed ki. Az AS8/2.1-19/48 sz. körlevél elindította az ICAO tagállamok számára a 17. függelék 17. módosítását tárgyaló konzultációs időszakot, amely 2019. október 4-én zárul le.
                  
               
                     (5)
                  
                  
                     A 17. függelék módosításait az ICAO légiközlekedés-védelmi csoportja készítette elő, amelynek nyolc uniós tagállami szakértő is aktív tagja, a javasolt módosításokat pedig az ICAO Tanács 217. ülésszakán nyújtották be jóváhagyásra. Az ICAO tagállamai konzultációjának lezárultával a 17. függelék 17. módosítását az ICAO Tanács 218. ülésszakán feltehetőlegel fogják fogadni.
                  
               
                     (6)
                  
                  
                     Módosításának elfogagását követően a 17. függelék az ICAO valamennyi államára nézve kötelező leszn, beleértve az összes uniós tagállamot is, a Chicagói Egyezményben meghatározott feltételek között. A Chicagói Egyezmény 38. cikke előírja a szerződő felek számára, hogy valamely nemzetközi szabványtól vagy ajánlott gyakorlattól való eltérés esetén értesítsék az ICAO-t a különbségek bejelentését célzó eljárás útján. Ezért helyénvaló meghatározni az ICAO Tanácsban a 17. függelék 17. módosítása tekintetében az Unió nevében képviselendő álláspontot
                  
               
                     (7)
                  
                  
                     Az ICAO Tanácsban az Unió által képviselendő álláspont az e határozathoz csatolt mellékletben került meghatározásra, és az Unió azon tagállamai képviselik közösen eljárva, amelyek tagjai a ICAO-nak
                  
               ELFOGADTA EZT A HATÁROZATOT:
         
            1. cikk
            A Nemzetközi Polgári Repülési Szervezet (ICAO) Tanácsában a nemzetközi polgári repülésről szóló Egyezmény 17. függelékének (Védelem) 17. módosítása tekintetében az Unió nevében képviselendő álláspont az e határozathoz csatolt mellékletben került meghatározásra.
         
         
            2. cikk
            Az 1. cikkben említett álláspontot az Unió azon tagállamai képviselik együttesen eljárva, amelyek tagjai az ICAO Tanácsnak.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2019. november 25-én.
            
               
                  a Tanács részéről
               
               
                  az elnök
               
               F. MOGHERINI
            
         
      
      
         
            A Nemzetközi Polgári Repülési Szervezet Tanácsában a nemzetközi polgári repülésről szóló egyezmény (Chicagói Egyezmény) 17. függelékének (Védelem) 17. módosítása tekintetében az Európai Unió által képviselendő álláspont
            
               Általános elvek
            
            A Nemzetközi Polgári Repülési Szervezet (ICAO) tevékenységeinek keretében a Chicagói Egyezmény 17. függelékének (Védelem) szabványok és ajánlott gyakorlatok kidolgozásával járó felülvizsgálata (17. módosítás) tekintetében a tagállamok az Unió érdekében együttesen eljárva:
            
                        a)
                     
                     
                        az Unió légiközlekedés-védelmi politikája keretében kitűzött célokkal összhangban, nevezetesen a személyek és az áruk Európai Unión belüli védelme, valamint a polgári légi járművek elleni jogellenes, a polgári légi közlekedés védelmét veszélyeztető cselekmények megakadályozása érdekében járnak el;
                     
                  
                        b)
                     
                     
                        a polgári légi közlekedés jogellenes cselekményekkel szembeni védelmét szolgáló közös szabályok alkalmazásával és érvényesítésével globális szinten hozzájárulnak a légi közlekedés fokozott védelméhez;
                     
                  
                        c)
                     
                     
                        az Egyesült Nemzetek Biztonsági Tanácsának 2016. szeptember 22-i 2309 sz. határozatával (1) összhangban továbbra is támogatják az ICAO-nak a polgári légi közlekedés jogellenes cselekményekkel szembeni védelmét szolgáló szabványok kidolgozására irányuló tevékenységét.
                     
                  
               A 17. függelék (Védelem) felülvizsgálata (17. módosítás) vonatkozásában képviselendő álláspont: A tagállamok – az Unió érdekében együttesen eljárva – támogatják a 17. függelékkel kapcsolatban javasolt 17. módosítást.
            
               (1)  A Biztonsági Tanács 2016. szeptember 22-i 7775. ülésén elfogadott 2309 (2016) sz. határozat: A nemzetközi békét és biztonságot veszélyeztető terrorista cselekmények által okozott fenyegetések: a légi közlekedés védelme.